遊石鼓山湧泉院
作者：洪炎
朝代：宋

paragraphs: 昔聞石鼓鳴，今作石鼓遊。
擊拊久已息，甲兵殊未休。
精廬莊嚴海，百室雲霧浮。
維時當長夏，蕭颯如凉秋。
高崖不見日，老木枝相樛。
靈泉發嵌竇，下注千仞溝。
向來經行人，頗以名字留。
俯仰百年內，磨鎸遍巖幽。
石橋可坐卧，清絕無等儔。
衆山合沓來，響答相獻酬。
雖逢會心欣，未弭當世憂。
不知稽山上，復有勝處不。
六飛尚東巡，狐兔穴中州。
戈鋋塞河洛，冠蓋集閩甌。
墮此吠雪國，烈火爛不收。
炎飆方焚輪，赫曦欲停輈。
微生類焦穀，茲焉得依投。
一乘凌風翰，濯纓天漢流。